‘Inbreker’ geskiet toe hy huis betreeDie vermeende inbreker se vuurwapen is in die erf gevind. (Foto: Verskaf) ’n Vermeende gewapende inbreker is Dinsdagaand in ’n ernstige toestand na ’n hospitaal geneem nadat ’n huiseienaar hom geskiet het toe hy toegang tot die huis probeer kry het. Die man is in die omgewing van sy bekken geskiet en is bebloed buite die huis in Waterloo in KwaZulu-Natal aangetref. Prem Balram, woordvoerder van Reaction Unit South Africa (Rusa), sê dié nooddiens is net ná 21:00 na die huis in Jackalweg ontbied. Die gewonde man het met hul aankoms nog in die erf gelê en het verskriklik gebloei. Die eienaar van die huis het glo vroeër glas op sy eiendom hoor breek en ’n man op heterdaad betrap toe hy toegang tot die huis probeer kry het. Die verdagte het ’n pistool by hom gehad. Kol. Thembeka Mbele, woordvoerder van die polisie, het intussen aan Maroela Media gesê die verdagte het glo na die betrokke erf gevlug nadat hy kort vantevore ’n selfoon in die omgewing gesteel het. Hier het hy sy vuurwapen op die huiseienaar gerig. Die eienaar het ’n skoot afgevuur nadat hy die verdagte gewaarsku het om sy vuurwapen neer te sit. Volgens die polisie se inligting het die verdagte intussen aan sy wonde beswyk. Die polisie ondersoek ’n saak van roof terwyl ’n geregtelike doodsondersoek gedoen word.